Cum humilj nostri recommendatione debitum in Domino reuerentie et honoris. Reuerendissime pater, oblatefuervnt nobis diebus hiis proxime elapsis litere regie maiestatis vna cum literis reuerendissime p[aternitatis] v[estre] sub sigillis aliquorum dominorum regnj consiliariorum scriptis et conclusis, quarum copias jllis, quorum jnterest, jndilate communicauimus. Vnde propter nobilissimum pacis donum et felicem statum r. p. v., que nobis semper gratissima acceptissimaque existunt, vehementer gauisi sumus. Nam secretorum cognitor Deus, cuj omne cor patet, quj et de lacu erumpne, quo r. p. v. transactis jam temporibus tenebatur, ad pristinum statum et salutares euentus pro fidelissima gregis suj custodia necnon vtilitate commvnj victoriosissime transuexit et reduxit. Jpse solus nouit, quod injurias r. p. v. cum maxima animj perplexitate portauimus quasi nostras cordialiter reputantes. Sed aliud non potuimus quam dissimulatiue tolerare, quemadmodum et ceterj reuerendj patres, coepiscopi et fautores r. p. v. humanissimj dissimulare compulsi fuerunt, vt. r. p. v. poterat tunc plenissime jntuerj. Quia preterea, reuerendissime pater, quia similibus malis finem optatum jnponendi tempus nunc aduenit conuenientissimum pacemque ex specialj Dei adiutorio reintegratam jnuiolabiliter conseruandj, ad hoc jpsum pacis amator pleno desiderio aspiramus pacis amatoribus firmiter adherendo, quamuis immutationibus et multis anxietatibus jn hac misera et desolata patria. Jnter crudeles quosdam et effrenatos fluctuamus adeo, quod non vt expedit, ymmo sicut jpsorum placuerit voluntatj, jn omnibus agere et exibere debeamus, que omnia literis mandare superuacuum fore existimamus. Jdcirco presencium ostensor familiaris noster Nicolaus Skytthe de premissis per nos. jnformatus nouit reuerendissime p. v. organo viue vocis veracj modulo explicare. Hinc est, reuerendissime pater, quod ad predictorum violentam suggestionem preter liberam voluntatem misimus nuper aliquos familiares nostros ad Sweciam, non ut Deum testamur animo jniuriandj aut jn preiudicium et contemptum alicuius, sed pro conductu jllius nauigij, quod alias dominus Steno jmportune a nobis petendo vendicionis titulo acquisiuit. Quare humiliter et attente supplicamus, reuerendissime p. v., de qua confidenciam gerimus specialem, quatenus r. p. v. jn hoc casu sine alio quouis respectu nostram jnnocenciam quoram regia maiestate, si eandem intelliget r. p. v. jndignacionem contra nos concepisse, dignetur humaniter excusare, nobis responsum directiuum rescribendo, si ad conspectum maiestatis sue saluj jn persona et rebus possumus absque periculo comparere. Jnsuper, r. p., nos cum ecclesia nostra, venerabilj capitulo ac vniuerso dijocesis nostre clero serenissime regie maiestatj, reuerendissime p. v. et aliis maijoribus regnj cum ea qua decet reuerentia et honore submittimus et recommendamus tanquam ad refugiam (!) nostrum singulare, quam humilem peticionem nostram dignetur r. p. v. pio fauore admittere et attentis auribus exaudire, quam summo ecclesie pastorj Deo altissimo jn decorem ecclesie sue sancte nostram et multorum consolacionem singularem commendamus felicissime valituram. Ex castro nostro Kwsto anno Dominj mdxx, die beatj Barnabe appostolj, nostro sub signeto Aruidus, eadem gracia episcopus Aboensis. Adress: Reuerendissimo jn Christo patri et domino domino Gödtzstaffwo, alme ecclesie Vpsalensis archiepiscopo, dignissimo patrj, preceptorj et fautorj nostro prestantissimo etc.